Likumprojekts

**Grozījumi likumā "Par reglamentētajām profesijām un profesionālās kvalifikācijas atzīšanu"**

Izdarīt likumā "Par reglamentētajām profesijām un profesionālās kvalifikācijas atzīšanu" (Latvijas Republikas Saeimas un Ministru Kabineta Ziņotājs, 2001, 15. nr.; 2003, 23. nr.; 2004, 13. nr.; 2006, 1., 24. nr.; 2008, 3., 16. nr.; Latvijas Vēstnesis, 2010, 19., 99. nr.; 2011, 24., 62., 65., 103. nr.; 2013, 250. nr.; 2015, 235. nr.; 2016, 42. nr.; 2017, 47., 75. nr.; 2018, 132. nr.; 2019, 86. nr.) šādus grozījumus:

1. Papildināt 1. pantu ar 5.1 punktu šādā redakcijā:

"51) **likumīgā statusa valsts** – valsts, kurā pretendentam ir tiesības veikt profesionālo darbību;".

2. Izteikt 3. panta ceturto daļu šādā redakcijā:

"(4) Personai, kura gatavojas pirmo reizi uzsākt darbu reglamentētajā profesijā, ar likumu vai Ministru kabineta noteikumiem var ierobežot tiesības uz darba uzsākšanu, nosakot prasību iegūt profesionālo praksi izglītības programmas apguves laikā vai pēc tās, darbojoties sertificēta (licencēta) speciālista uzraudzībā, vai darboties bez tiesībām izmantot profesijai atbilstošu nosaukumu, vai arī nosakot ierobežojumus darbībai pašnodarbinātas personas statusā uz laiku, kas nepārsniedz piecus gadus. Šādas profesionālās prakses saturu, tās norises un sasniedzamo rezultātu aprakstu iekļauj prasībās, kas izvirzītas reglamentētajai profesijai. Profesionālo praksi persona var iegūt ārvalstīs, un tā tiek atzīta, ja atbilst profesionālās prakses satura, tās norises un sasniedzamo rezultātu aprakstam. Šie noteikumi neattiecas uz personu, kuras ārvalstīs iegūtie izglītību un profesionālo kvalifikāciju apliecinošie dokumenti ir atzīti šajā likumā noteiktajā kārtībā."

3. Izteikt 9. panta trešo daļu šādā redakcijā:

"(3) Šajā pantā minētajās ārstniecības profesijās un specialitātēs medicīniskās izglītības praktiskās mācības (arī rezidentūrā iegūstamo daļu) īsteno ārstniecības iestādes un ārstniecības personas, kurām ir tiesības ārstniecības iestādēs mācīt izglītojamos un ārstniecības personas, vai izglītības iestādes, bet klīniskās mācības īsteno ārstniecības iestādes un ārstniecības personas, kurām ir tiesības ārstniecības iestādēs mācīt izglītojamos un ārstniecības personas."

4. Izteikt 13. panta otrās daļas 1. punktu šādā redakcijā:

"1) šajā programmā uzņem personas, kas apguvušas šā likuma [12. pantā](https://likumi.lv/ta/id/26021#p12) minēto studiju programmu, un personas, kas ieguvušas zobārsta izglītību un profesionālo kvalifikāciju apliecinošos dokumentus, kurus atzīst, piemērojot speciālo profesionālās kvalifikācijas atzīšanas sistēmu;".

5.  15. pantā:

izteikt ceturtās daļas pirmo teikumu šādā redakcijā:

"Ja vecmātes izglītības programmas apguve tiek uzsākta ar vidējo izglītību, tās minimālais ilgums ir trīs pilna laika studiju gadi jeb 4600 kontaktstundas, kas ietver teorētiskās un praktiskās mācības, un vismaz viena trešdaļa no kopējā izglītības programmas ilguma ir klīniskās mācības.";

izteikt piekto daļu šādā redakcijā:

"(5) Vecmātes klīniskās mācības īsteno ārstniecības iestādēs kvalificētu vecmāšu vadībā sadarbībā ar citām ārstniecības personām. Vecmātes praktiskās mācības un klīniskās mācības ir saskaņotas ar izglītības programmas teorētisko daļu.";

aizstāt sestajā daļā skaitļus un vārdus "18 mēneši jeb 3000" ar vārdiem un skaitli "divi gadi jeb 3600";

papildināt pantu ar septīto daļu šādā redakcijā:

"(7) Ja vecmātes izglītības programmas apguve tiek uzsākta pēc māsas izglītības programmas apgūšanas atbilstoši šā likuma 14. pantā minētajām prasībām, tās minimālais ilgums ir 18 mēneši jeb 3000 kontaktstundas, ja tā ir papildināta ar vienu gadu ilgu profesionālo praksi, kuras laikā persona pēc vecmātes kvalifikācijas iegūšanas ir sekmīgi strādājusi par vecmāti slimnīcā vai citā atbilstošā veselības aprūpes iestādē. Vecmātes izglītības programmu apgūst pilna laika studijās, un to minimums ir šā panta trešās un ceturtās daļas prasībām atbilstošie mācību priekšmeti un kursi, kuri neveido daļu no ekvivalentiem priekšmetiem un kursiem māsas izglītības programmā."

6. Izteikt 36. panta 9. punktu šādā redakcijā:

"9) nosaka Latvijas Republikā reglamentētās profesijas, kurās īslaicīgu profesionālo pakalpojumu sniedzējam Latvijas Republikā reglamentētajā profesijā:

a) ir jāiesniedz deklarācija par īslaicīgu profesionālo pakalpojumu sniegšanu, kā arī nosaka šajā deklarācijā ietveramo saturu, tai pievienojamos dokumentus, deklarācijas iesniegšanas, izskatīšanas un atjaunošanas kārtību,

b) var veikt kvalifikācijas pārbaudi, kā arī nosaka šādas pārbaudes veikšanas kārtību,

c) ir pienākums sniegt pakalpojuma saņēmējam šā likuma 42. panta desmitajā daļā noteikto informāciju;".

7.  42. pantā:

aizstāt vārdus "mītnes valsts" (attiecīgā locījumā) ar vārdiem "likumīgā statusa valsts" (attiecīgā locījumā);

izteikt pirmo daļu šādā redakcijā:

"(1) Persona, kuras likumīgā statusa valsts ir Eiropas Savienības dalībvalsts vai Eiropas Brīvās tirdzniecības asociācijas dalībvalsts, uzskatāma par īslaicīgu profesionālo pakalpojumu sniedzēju Latvijas Republikā reglamentētajā profesijā, ja tās profesionālā darbība attiecīgajā profesijā Latvijas Republikā ir ierobežota ilguma ziņā vai tai ir gadījuma raksturs.";

papildināt otro daļu pēc vārdiem "Latvijas Republikā" ar vārdiem "Ministru kabineta noteiktajās profesijās";

aizstāt astotajā daļā vārdu "reģistrē" ar vārdiem "bez maksas reģistrē";

papildināt desmitās daļas ievaddaļu pēc vārda "sniedzējam" ar vārdiem "Ministru kabineta noteiktajās profesijās";

izteikt desmitās daļas 2. punktu šādā redakcijā:

"2) pakalpojumu sniedzēja uzraudzības iestādes nosaukums un adrese, ja attiecīgo pakalpojumu sniegšanai likumīgā statusa valstī ir nepieciešama atļauja;".

8. Papildināt 43. panta trešās daļas 5. punktu pēc vārda "kura" ar vārdiem "kvalifikācijas iegūšanas dienā".

9.  44. pantā:

izteikt pirmās daļas 4. punkta "b" apakšpunktu šādā redakcijā:

b) mītnes valsts ir paaugstinājusi prasības profesionālās kvalifikācijas iegūšanai attiecīgajā profesijā, un pretendenta iegūtie izglītību un profesionālo kvalifikāciju apliecinošie dokumenti neatbilst paaugstinātajām prasībām, ja tie ir iegūti pirms šo prasību paaugstināšanas,";

papildināt pirmās daļas 4. punktu ar "c" apakšpunktu šādā redakcijā:

"c) pretendents izglītību un profesionālo kvalifikāciju apliecinošos dokumentus ir ieguvis ārpus formālās izglītības sistēmas.";

izteikt otrās daļas 1., 2., 3. un 4. punktu šādā redakcijā:

"1) 1. līmenis – dokumenti, kas apliecina vismaz četrus gadus ilgas pilna laika vai atbilstoša ilguma nepilna laika izglītības programmas apguvi augstākās izglītības pakāpē, kuras apjomu var izteikt ar noteiktu kredītpunktu skaitu, un, ja nepieciešams, ir papildināti ar profesionālu mācību apgūšanu apliecinošiem dokumentiem;

2) 2. līmenis – dokumenti, kas apliecina vismaz trīs līdz četrus gadus ilgas pilna laika vai atbilstoša ilguma nepilna laika izglītības programmas apguvi augstākās izglītības pakāpē, kuras apjomu var izteikt ar noteiktu kredītpunktu skaitu, un, ja nepieciešams, ir papildināti ar profesionālu mācību apgūšanu apliecinošiem dokumentiem;

3) 3. līmenis – dokumenti, kas apliecina, ka pēc tādas vidējās izglītības programmas apguves, kas nepieciešama, lai uzsāktu studijas augstākās izglītības pakāpē, apgūta vismaz viena no šādām programmām:

a) pilna laika izglītības programma, kuras ilgums ir vismaz viens gads, vai atbilstoša ilguma nepilna laika izglītības programma,

b) vidējās izglītības programma,

c) profesionālās izglītības programma pēc šā punkta "b" apakšpunktā minētās izglītības programmas apgūšanas,

d) reglamentētās izglītības programma,

e) profesionālās izglītības programma ar īpašu struktūru, kas atbilst šā punkta "a" un "b" apakšpunktā minēto izglītības programmu līmenim un kuras apguve nodrošina reglamentētajai profesijai atbilstošai profesionālai kvalifikācijai nepieciešamo zināšanu, prasmju un kompetences apjomu un līmeni, ko apliecina pretendenta mītnes valsts kompetentās institūcijas izsniegts dokuments;

4) 4. līmenis – dokumenti, kas apliecina, ka apgūta vismaz viena no šādām programmām vidējās izglītības pakāpē:

a) vispārējās vidējās izglītības programma, ja šīs izglītības programmas apgūšanu apliecinošie dokumenti ir papildināti ar dokumentiem, kas apliecina tādu profesionālo mācību apgūšanu, kas nav šīs daļas 3. punktā minētās mācības, vai profesionālās prakses apgūšanu,

b) profesionālās vidējās izglītības programma,

c) profesionālās vidējās izglītības programma, ja šīs izglītības programmas apgūšanu apliecinošie dokumenti ir papildināti ar šā punkta "a" apakšpunktā minētajiem profesionālo mācību vai profesionālās prakses apgūšanu apliecinošiem dokumentiem.";

izslēgt trešās daļas 4. punktu.

10. Papildināt 46. pantu ar sesto daļu šādā redakcijā:

"(6) Pretendenta adaptācijas periodā Latvijas Republikā uz viņu attiecina Latvijas Republikas normatīvos aktus, kas regulē darba tiesiskās attiecības. Pretendents iegūst tiesības uz valsts sociālās apdrošināšanas pakalpojumiem brīdī, kad iestājas sociālās apdrošināšanas gadījums un izpildīti attiecīgā sociālās apdrošināšanas pakalpojuma iegūšanas kritēriji, un pretendents ir sociāli apdrošināts saskaņā ar likumu "Par valsts sociālo apdrošināšanu"*.*"

11. Izslēgt 49. panta otro un trešo daļu.

12.  55.1 pantā:

aizstāt pirmajā daļā vārdus "kas izglītību un profesionālo kvalifikāciju ieguvusi Latvijas Republikā un pretendē" ar vārdiem "kurai ir tiesības veikt profesionālo darbību Latvijas Republikā un kura pretendē";

izteikt otro daļu šādā redakcijā:

"(2) Eiropas profesionālo karti izdod personai:

1) kura izglītību un profesionālo kvalifikāciju ieguvusi citā Eiropas Savienības dalībvalstī un pretendē uz pastāvīgu profesionālo darbību Latvijas Republikā reglamentētajā profesijā;

2) kurai likumīgā statusa valsts ir cita Eiropas Savienības dalībvalsts un kura pretendē uz īslaicīgu profesionālo pakalpojumu sniegšanu Latvijas Republikā reglamentētajā profesijā, kurā profesionālā darbība ir saistīta ar pakalpojumu saņēmēja veselību un drošību un profesionālās kvalifikācijas atzīšanai nepiemēro speciālo profesionālās kvalifikācijas atzīšanas sistēmu.";

aizstāt trešajā daļā vārdus "kas izglītību un profesionālo kvalifikāciju ieguvusi" ar vārdiem "kurai ir tiesības veikt profesionālo darbību".

13. Papildināt pārejas noteikumus ar 8. un 9. punktu šādā redakcijā:

"8. Šā likuma 17. pants ir spēkā līdz 2019. gada 31. decembrim.

9. Ministru kabinets līdz 2020. gada 31. jūlijam izdod šā likuma 36. panta 9. punktā minētos noteikumus. Līdz minēto noteikumu spēkā stāšanās dienai ir piemērojami Ministru kabineta 2017. gada 28. marta noteikumi Nr. 168 "Īslaicīgu profesionālo pakalpojumu sniegšanas kārtība Latvijas Republikā reglamentētā profesijā", ciktāl tie nav pretrunā ar šo likumu."

Izglītības un zinātnes ministre

I. Šuplinska